РЕГЛАМЕНТ (ЕО) № 850/2007 НА КОМИСИЯТА
от 19 юли 2007 година
за изменение на Регламент (ЕО) № 378/2005 относно подробни правила за прилагането на Регламент (ЕО) № 1831/2003 на Европейския парламент и на Съвета относно задълженията и задачите на Референтната лаборатория на Общността във връзка със заявленията за издаване на разрешителни за фуражни добавки
(Текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 21, трета алинея от него,
като има предвид, че:
(1)
С Регламент (ЕО) № 1831/2003 беше определена процедура на Общността за разрешаване на пускането на пазара и употребата на фуражни добавки. В него се предвижда, че всяко лице, което желае да получи разрешително за фуражна добавка или за нова употреба на дадена фуражна добавка, подава до Комисията заявление за издаване на разрешително съгласно разпоредбите на посочения регламент (наричано по-долу „заявлението“).
(2)
В допълнение в Регламент (ЕО) № 1831/2003 се предвижда създаването на референтна лаборатория на Общността (РЛО), която изпълнява някои задължения и задачи, определени в приложение II към посочения регламент. В регламента също се предвижда, че РЛО може да бъде подпомагана от консорциум на националните референтни лаборатории.
(3)
С Регламент (ЕО) № 378/2005 бяха определени подробните правила за прилагане на Регламент (ЕО) № 1831/2003 по отношение на задълженията и задачите на РЛО.
(4)
В член 4, параграф 1 от Регламент (ЕО) № 378/2005 се предвижда, че за всяко заявление РЛО следва да изисква от заявителите да заплатят такса (наричана по-долу „таксата“). В допълнение в приложение II към посочения регламент е установен списък на националните референтни лаборатории, участващи в консорциума.
(5)
Размерът на таксата не е актуализиран от датата на влизане в сила на Регламент (ЕО) № 378/2005 и следва да бъде увеличен в съответствие с опита, натрупан от посочената дата досега.
(6)
Чешката република, Ирландия, Унгария и Финландия информираха Комисията за изменения в наименованието или някои характеристики на техните национални референтни лаборатории, участващи в консорциума. Съответно списъкът в приложение II към Регламент (ЕО) № 378/2005 следва да бъде заменен със списъка в приложението към настоящия регламент.
(7)
Регламент (ЕО) № 378/2005 следва да бъде съответно изменен.
(8)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 378/2005 се изменя, както следва:
1)
В член 4 параграф 1 се заменя със следното:
„1. За всяко заявление РЛО изисква от заявителя да заплати такса в размер на 6 000 EUR (наричана по-долу „таксата“).“
2)
Приложение II се заменя с текста на приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 юли 2007 година.